2. pielikums
Cēsu novada domes 2026. gada __. __________
lēmumam Nr. ___
(prot. Nr. __, __. punkts)

Cēsu novada domes 2026. gada ___. _________ saistošo noteikumu Nr. _____ “Grozījumi Cēsu novada domes 2024. gada 23. maija saistošajos noteikumos Nr. 13 “Cēsu novada pašvaldības nolikums””
PASKAIDROJUMA RAKSTS

	Paskaidrojuma raksta sadaļa
	Norādāmā informācija 

	1. Mērķis un nepieciešamības pamatojums 
	Cēsu novada domes 2024. gada 23. maija saistošo noteikumu Nr. 13 “Cēsu novada pašvaldības nolikums” (turpmāk – Saistošie noteikumi) 22.punktā ietverts Cēsu novada pašvaldības iestādes saraksts.
 Cēsu dome 2023. gada 21. februārī pieņēma lēmumu Nr. 61 “Par Cēsu novada pašvaldības dalību Eiropas Savienības Atveseļošanas un noturības mehānisma plāna 3.1.1.5.i investīciju programmā “Izglītības iestāžu infrastruktūras pilnveide un aprīkošana”, ar kuru nolēma līdz 2024./2025. mācību gadam reorganizēt ārpus pašvaldības administratīvā centra esošo vispārējās vidējās izglītības iestādi - Priekuļu vidusskolu, pārveidojot to par Priekuļu pamatskolu ar 1 -9. klasi. Izdodot Cēsu novada domes 2024. gada 23. maija saistošos noteikumus Nr. 13 “Cēsu novada pašvaldības nolikums”, Cēsu novada dome saistošo noteikumu noslēguma jautājumos ietvēra pārejas regulējumu, nosakot, ka no 2024. gada 1. septembra saistošo noteikumu 22.1.44. apakšpunktā minētās Priekuļu vidusskolas nosaukums ir Priekuļu pamatskola. Vienlaikus saistošo noteikumu 22. punktā ietvertajā pašvaldības iestāžu sarakstā 22.1.44. apakšpunktā joprojām ir norādīts iestādes iepriekšējais nosaukums – Priekuļu vidusskola. Lai nodrošinātu saistošajos noteikumos ietvertās informācijas aktualitāti un novērstu iespējamu pārpratumu vai neskaidrību par pašvaldības iestādes nosaukumu, nepieciešams precizēt saistošo noteikumu 22.1.44. apakšpunktu, norādot tajā aktuālo iestādes nosaukumu – Priekuļu pamatskola.
Cēsu novada dome 2023. gada 22. jūnijā pieņēma lēmumu Nr.340 “Par Vecpiebalgas izglītības iestādes dalību Eiropas Savienības Atveseļošanas un noturības mehānisma plāna 3.1.1.5.i investīciju programmā “Izglītības iestāžu infrastruktūras pilnveide un aprīkošana”, kā arī 2025. gada 13.februārī pieņēma lēmumu Nr. 66 “Par grozījumiem Cēsu novada domes 2023. gada 22. jūnija lēmumā Nr.340 ”Par Vecpiebalgas izglītības iestādes dalību Eiropas Savienības Atveseļošanas un noturības mehānisma plāna 3.1.1.5.i investīciju programmā “Izglītības iestāžu infrastruktūras pilnveide un aprīkošana””, nosakot, ka Vecpiebalgas vidusskola darbību kā pamatskola uzsāk ne vēlā kā 2026. gada 1.septembrī.
Cēsu novada dome 2023. gada 21. februārī pieņēma lēmumu Nr.61 “Par Cēsu novada pašvaldības dalību Eiropas Savienības Atveseļošanas un noturības mehānisma plāna 3.1.1.5.i investīciju programmā “Izglītības iestāžu infrastruktūras pilnveide un aprīkošana”, kā arī 2025. gada 13.februārī pieņēma lēmumu Nr. 67 “Par grozījumiem Cēsu novada domes 2023. gada 21. februāra lēmumā Nr.61 ”Par Cēsu novada pašvaldības dalību Eiropas Savienības Atveseļošanas un noturības mehānisma plāna 3.1.1.5.i investīciju programmā “Izglītības iestāžu infrastruktūras pilnveide un aprīkošana””, nosakot, ka Jauno Līderu vidusskola darbību kā pamatskola uzsāk ne vēlā kā 2026. gada 1.septembrī.
Ņemot vērā iepriekš minēto, nepieciešams izdarīt grozījumus saistošo noteikumu 22.1.42. un 22.1.45. apakšpunktā, aktualizējot tajos norādītos pašvaldības iestāžu nosaukumus.
Saskaņā ar Cēsu novada domes 2026. gada 12.februāra lēmumu Nr. 44 “Par Cēsu novada pašvaldības Administratīvās komisijas nolikuma apstiprināšanu” un lēmumu Nr. 45 “Par grozījumiem Cēsu novada domes 02.12.2021. lēmumā Nr. 433 “Par Administratīvās komisijas izveidošanu”” par spēku zaudējušu atzīts Cēsu novada domes 2021. gada 2.decembra lēmums Nr. 432 “Par Administratīvās komisijas Bērnu lietu apakškomisijas izveidošanu”, kā arī Cēsu novada domes 2022. gada 27.janvāra nolikums Nr. 4 “Cēsu novada pašvaldības Administratīvās komisijas Bērnu lietu apakškomisijas nolikums”, kā rezultātā Bērnu lietu apakškomisija beidza savu darbība kā atsevišķa institūcija, bet tās kompetence tika nodota Cēsu novada pašvaldības Administratīvajai komisijai. Līdz ar to nepieciešams svītrot saistošo noteikumu 27.2.apakšpunktu, kas nosaka, ka dome ir izveidojusi Administratīvās komisijas Bērnu lietu apakškomisiju.
Saistošo noteikumu 93. punkts noteic, ka pašvaldības izpilddirektora, izpilddirektora vietnieka, iestādes vadītāja vai pašvaldības pastāvīgās komisijas izdoto administratīvo aktu vai faktisko rīcību var apstrīdēt domē. Saskaņā ar Administratīvā procesa likuma 64. pantu lēmums par administratīvā akta izdošanu jāpieņem viena mēneša laikā no iesnieguma saņemšanas dienas. Ja objektīvu iemeslu dēļ šo termiņu nav iespējams ievērot, to var pagarināt uz laiku, ne ilgāku par četriem mēnešiem no iesnieguma saņemšanas dienas, par ko jāpieņem atsevišķs lēmums, kuru var apstrīdēt vai pārsūdzēt. Lai jautājumu sagatavotu izskatīšanai domē, nepieciešams saņemt paskaidrojumu no institūcijas vai amatpersonas, kura pieņēma lēmumu vai veica faktisko rīcību, jāveic dokumentu savākšana, lietas izpēte un jāsagatavo domes lēmuma projekts, kurš savukārt jāvirza vispirms izskatīšanai atbildīgajā domes komitejā un pēc tam domes sēdē atbilstoši to sēžu grafikam. Līdz šim praksē apstrīdēšanas iesniegumu izskatīšana un lēmuma pieņemšana domē viena mēneša laikā ne vienmēr ir iespējama, jo nepieciešams ievērot gan lietas vispusīgas un objektīvas izskatīšanas prasības, gan pašvaldības lēmumu pieņemšanas organizatorisko kārtību. 
Pašvaldību likums paredz pašvaldības domei tiesības saistošajos noteikumos noteikt administratīvo aktu un faktiskās rīcības apstrīdēšanas kārtību. Savukārt Pašvaldību likuma 22. panta pirmās daļas 2. punktā ir noteikta pašvaldības izpilddirektora kompetence kontrolēt un koordinēt pašvaldības administrācijas darbu, bet 6. punktā - apturēt un atcelt pašvaldības iestāžu vadītāju nelikumīgus un nelietderīgus lēmumus, ja likumā nav noteikts citādi.
Ņemot vērā minēto, pašvaldības administratīvā procesa efektivitātes nodrošināšanai un administratīvā sloga mazināšanai, nepieciešams pilnveidot administratīvo aktu un faktiskās rīcības apstrīdēšanas kārtību, paredzot pašvaldības izpilddirektora kompetenci izskatīt apstrīdēšanas iesniegumus par pašvaldības iestāžu vadītāju izdotajiem administratīvajiem aktiem vai veikto faktisko rīcību. Tādējādi paredzēts noteikt, ka pašvaldības iestāžu vadītāju izdotus administratīvos aktus vai veikto faktisko rīcību var apstrīdēt pašvaldības izpilddirektoram, savukārt pārējos saistošo noteikumu 93. punktā minētos administratīvos aktus vai faktisko rīcību – pašvaldības domē. Kārtība, kādā apstrīd iestādes darbinieka izdotos administratīvos aktus vai veikto faktisko rīcību, nemainās.
Šāds kompetences sadalījums nodrošinās operatīvāku apstrīdēšanas iesniegumu izskatīšanu, samazinās ar jautājumu virzību izskatīšanai domes komitejās un domes sēdēs saistīto administratīvo slogu, kā arī veicinās efektīvāku pašvaldības administratīvo resursu izmantošanu.


	1. Fiskālā ietekme uz pašvaldības budžetu 
	Saistošajiem noteikumiem nav fiskāla ietekme uz pašvaldības budžetu, to īstenošanai nav nepieciešami papildu resursi, tie neparedz jaunu institūciju vai darba vietu veidošanu, esošo institūciju kompetences paplašināšanu.    

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	Sociālā ietekme – nav.
Ietekme uz vidi – nav.
Ietekme uz iedzīvotāju veselību – nav.
Ietekme uz uzņēmējdarbības vidi pašvaldības teritorijā – nav.
Ietekme uz konkurenci – nav.   

	4. Ietekme uz administratīvajām procedūrām un to izmaksām 
	Saistošajos noteikumos paredzētā administratīvo aktu un faktiskās rīcības apstrīdēšanas kārtība veicinās operatīvāku apstrīdēšanas iesniegumu izskatīšanu, samazinās ar apstrīdēšanas iesniegumu izskatīšanu saistīto administratīvo slogu un nodrošinās efektīvāku pašvaldības administratīvo resursu izmantošanu, tai skaitā samazinot nepieciešamību jautājumus virzīt izskatīšanai domes komitejās un domes sēdēs.
 

	5. Ietekme uz pašvaldības funkcijām un cilvēkresursiem 
	Nav ietekmes

	6. Informācija par izpildes nodrošināšanu 
	Nav attiecināms
   

	7. Prasību un izmaksu samērīgums pret ieguvumiem, ko sniedz mērķa sasniegšana 
	Nav attiecināms

	8. Izstrādes gaitā veiktās konsultācijas ar privātpersonām un institūcijām 
	Saistošo noteikumu projekts un tam pievienotais paskaidrojuma raksts  publicēts pašvaldības oficiālajā tīmekļvietnē www.cesis.lv sadaļā “Sabiedrības līdzdalība” 2026. gada _________, paredzot termiņu sabiedrības viedokļa noskaidrošanai divas nedēļas, tas ir līdz 2026. gada _____________.
Informācija par saņemtajiem priekšlikumiem, iebildumiem (ir/nav, ja ir, kādi un, vai ņemti vērā).


 

